《题浯溪中兴碑》
宋代·赵汝谠

苍崖插浯溪，清涨湿元颂。费墨合屋高，千年此安用。

鲸翻天宝末，云滃朔方众。还都迎上皇，呜咽抱馀痛。

两宫重宴乐，万国尽朝贡。当时纪成功，小雅见微讽。

颜公发劲画，金玉相错综。我于碑刻间，众羽得孤凤。

艰危人物难，忠烈鬼神重。摹取挂野堂，英风凛生栋。

作者简介：宗室。居馀杭，字蹈中，号懒庵。赵汝谈弟。少与兄齐名。以祖荫补承务郎，历泉州市舶务、监行右藏西库。疏讼赵汝愚之冤，宰臣韩侂胄使其党胡纮攻之，坐废十年。后登宁宗嘉定元年进士，历官大理司农丞。与宰臣史弥远不合，出为湖南提举常平，改江西提点刑狱，俱有政绩。迁知温州卒。